b'\n_START_ARTICLE_\nUrna cer\xc3\xa0mica\n_START_PARAGRAPH_\nUna urna cer\xc3\xa0mica \xc3\xa9s un vas fet d\'argila o fang cuit, i usat per a guardar les restes o cendres d\'un difunt despr\xc3\xa9s de la seua incineraci\xc3\xb3. Es descriu com a atuell de boca ampla, coll curt, ventre ampli i tapa. Al llarg del temps s\'han fabricat urnes de molt diverses formes,[2] ja des dels primers enterraments cerimonials, arribant a donar nom a cultures prehist\xc3\xb2riques com l\'anomenada cultura dels camps d\'urnes, datada de finals de l\'edat del bronze i en l\'inici de l\'edat del ferro a Europa.\n_START_SECTION_\nTipologia grega\n_START_PARAGRAPH_\nDels diferents recipients d\'\xc3\xbas cerimonial de l\'antiga Gr\xc3\xa8cia cl\xc3\xa0ssica, pot destacar-se el pitos, gran atuell amb forma de tenalla usada en el comer\xc3\xa7 i emmagatzematge d\'oli, gra... i com a \xc2\xabreceptacle d\'enterrament\xc2\xbb. S\'ha localitzat arqueol\xc3\xb2gicament a les necr\xc3\xb2polis dels assentaments hel\xc2\xb7lens de la Mediterr\xc3\xa0nia.\n_START_SECTION_\nTipologia precolombina\n_START_PARAGRAPH_\nLes civilitzacions amer\xc3\xadndies aporten prototips singulars d\'urnes antropomorfes d\'argila com l\'atuell antropomorf maia Kinich Ahau datat entre 600 - 900 de, durant el per\xc3\xadode cl\xc3\xa0ssic tard\xc3\xa0 mesoameric\xc3\xa0; o les urnes zapoteques, com la datada entre 200 ae i 800 de, d\'aquest mateix per\xc3\xadode esmentat, o la del Gran Jaguar, ambdues trobades al jaciment arqueol\xc3\xb2gic de Mont Alb\xc3\xa1n, situat a 10\xc2\xa0km de la ciutat d\'Oaxaca de Ju\xc3\xa1rez.\n_START_SECTION_\n\xc3\x9as al segle XXI\n_START_PARAGRAPH_\nL\'\xc3\xbas cerimonial d\'urnes d\'argila continua viu en els ritus funeraris d\'alguns pobles en diferents indrets del m\xc3\xb3n. Aix\xc3\xad, per exemple, a \xc3\x80sia, entre els bouyei, minoria \xc3\xa8tnica dins de la Rep\xc3\xbablica Popular Xinesa._NEWLINE_Quan un bouyei mor, el sacerdot fixa la data del funeral. Aquest dia se sacrifica un toro i es realitza una cerim\xc3\xb2nia d\'"obertura del cam\xc3\xad". El festeig f\xc3\xbanebre que porta el cad\xc3\xa0ver fins a la tomba s\'acompanya amb m\xc3\xbasica de tambors i banyes. Durant el funeral es crema encens i diners. Tres anys despr\xc3\xa9s del funeral, les restes s\xc3\xb3n desenterrades per col\xc2\xb7locar-se en una urna d\'argila que tornar\xc3\xa0 a ser enterrada.'